
Εκδήλωση 

«ΛΕΥΚΟΝΟΙΚΟ … της Μεσαρκάς καμάρι»

στο Σπίτι της Κύπρου


Την Τετάρτη 17 Οκτωβρίου 2018, σε μια αίθουσα κατάμεστη από κόσμο προβλήθηκε, στο Σπίτι της Κύπρου, το ντοκιμαντέρ με θέμα, «ΛΕΥΚΟΝΟΙΚΟ … της Μεσαρκάς καμάρι», σε σκηνοθεσία Μιχάλη Γεωργιάδη. Η εκδήλωση διοργανώθηκε σε συνεργασία με τον Δήμο Λευκονοίκου.  


Όπως, χαρακτηριστικά, επεσήμανε, προλογίζοντας την εκδήλωση η Μορφωτικός Σύμβουλος κ. Νάντια Στυλιανού, «η ταινία του Μιχάλη Γεωργιάδη συνιστά ένα ψηφιδωτό για τη ζωή των κατοίκων του Λευκονοίκου».

Τη σημασία των ζωντανών αφηγήσεων που περιλαμβάνονται στο ντοκιμαντέρ, για τις νεότερες γενιές, τόνισε η Δήμαρχος Λευκονοίκου κ. Ζήνα Λυσάνδρου Παναγίδη, στον χαιρετισμό της, η οποία βαθιά συγκινημένη ευχαρίστησε όλους όσοι συνετέλεσαν στη δημιουργία του.

Ο Δήμαρχος Δήμου Νέας Ιωνίας κ. Ηρακλής Γκότσης χαιρέτισε την εκδήλωση μιλώντας για τις θερμές σχέσεις που αναπτύχθηκαν μετά την αδερφοποίηση των δήμων Νέας Ιωνία και Λευκονοίκου.

Στις δράσεις του Προσφυγικού Σωματείου «Το Λευκόνοικο» που αφορούν τις προσπάθειες αναστήλωσης ναών της περιοχής, αναφέρθηκε στον χαιρετισμό του ο Πρόεδρος του κ. Φωκάς Ριρής.

Ο σκηνοθέτης του ντοκιμαντέρ κ. Μιχάλης Γεωργιάδης ευχαρίστησε τόσο τη Δήμαρχο και τα μέλη του Δ.Σ.  όσο και τους κατοίκους του Λευκονοίκου που του έδωσαν την ευκαιρία να καταγράψει με συνεντεύξεις και εικόνες μια καταπληκτική, όπως είπε, περιοχή της Κύπρου με σημαντικό πολιτισμό.

«Το ντοκιμαντέρ μας δίνει την ευκαιρία να ταξιδέψουμε σε σκλαβωμένους τόπους που δεν μπορούμε να επισκεφτούμε σε συνθήκες ελευθερίας και ορθολογισμού» είπε στον χαιρετισμό του ο Πρέσβης της Κυπριακής Δημοκρατίας κ. Κυριάκος Κενεβέζος και συνεχάρη όλους όσοι συνετέλεσαν στη διοργάνωση της εκδήλωσης.

Μετά την προβολή του ντοκιμαντέρ η εκδήλωση ολοκληρώθηκε με σύντομο μουσικό πρόγραμμα από τις Μαρία Μήτσα και Ειρήνη Ροδοσθένους, στο τραγούδι, υπό τη συνοδεία της Πόλυς Ρούσου Τριανταφυλλίδου, στο  πιάνο.
18 Οκτωβρίου 2018

